29-årige Morten Slundt og Aalborg Håndbold har fået papir på hinanden til sommeren 2016.

Aalborg Håndbold har sikret sig en underskrift fra den 29-årige bagspiller Morten Slundt til sommeren 2016. Det skriver klubben i en pressemeddelelse. - Vi er meget glade for at Morten Slundt har valgt at fortsætte karrieren i Aalborg Håndbold. Han har siden sin ankomst til klubben i sommeren 2012 været en nøglespiller i både forsvar og angreb. Slundt havde en stor andel i at det lykkes at blive dansk mester sidste sæson og har desuden imponeret alt og alle med sit fantastiske fighterhjerte og et sublimt blik for spillet, siger direktør Jan Larsen fra Aalborg Håndbold. Hovedpersonen selv er også glad for at have sat sin underskrift. - Jeg trives godt i klubben og på holdet, så det var ikke et svært valg at forlænge kontrakten. Vi har vist et højt niveau i Champions League i denne sæson, og jeg er sikker på, at vu også er med helt fremme, når de afgørende kampe om mesterskabet skal spilles til foråret, siger Slundt.